తెలంగాణ ప్రభుత్వ నిర్ణయం హైదరాబాద్ (ఆంధ్రజ్యోతి): వరంగల్లో ప్రతిష్ఠాత్మకంగా చేపట్టిన మెగా టెక్స్టైల్స్ పార్క్ ఏర్పాటునకు కేంద్రం నుంచి ఆశించిన స్థాయిలో ఆర్ధిక సాయం లభించే అవకాశం లేకపోవడంతో సొంతంగా అభివృద్ధి చేయాలని రాష్ట్ర ప్రభుత్వం యోచిస్తున్నట్టు తెలిసింది. సుమారు రెండు వేల ఎకరాల్లో నిర్మించ తలపెట్టిన కాకతీయ మెగా టెక్స్టైల్స్ పార్క్ను మొదటి దశలో 1100 ఎకరాల్లో పనులు చేపట్టడానికి వీలుగా ప్రభుత్వం దాదాపు 100 కోట్ల నిధులు వెచ్చించి స్థలాలను సమీకరించింది. తెలంగాణలో పారిశ్రామిక రంగానికి ప్రత్యేక ప్రాధాన్యత కల్పిస్తున్న ప్రభుత్వం ఎఫ్ టు ఎఫ్ (ఫైబర్ నుంచి ఫ్యాబ్రిక్) పేరుతో సాధారణ పత్తిని పంపితే అద్బుతమైన వస్త్రాలను ఉత్పత్తి చేసే విధంగా సమగ్ర టెక్స్టైల్స్ పార్క్ను నిర్మించేందుకు ప్రతిపాదనలు సిద్దం చేసి అనుమతి కోసం కేంద్రానికి నివేదించింది. వరంగల్ మెగా టెక్స్టైల్స్ పార్క్లో మొదటి దశలో మౌలిక వసతులను కల్పించేందుకు సుమారు రూ.1200 కోట్ల నిధులను అందించాలంటూ కేంద్రానికి ప్రభుత్వం నివేదిక పంపించింది. అయితే కేంద్రం నుంచి ఎలాంటి నిధులు వచ్చే అవకాశాలు కనిపించకపోవటంతో సొంతంగా పార్క్ను ఏర్పాటు చేయాలని తెలంగాణ ప్రభుత్వం చూస్తోంది. షోలాపూర్, తిర్పూర్, సూరత్ పార్కులకు దీటుగా కాకతీయ మెగా టెక్స్టైల్స్ పార్క్ను ఏర్పాటు చేయాలని ప్రభుత్వం భావిస్తోంది. 
telamgaana prabhutva nirnayam hyderabad (aandhrajyoti): varangallo pratishtaatmakamgaa chepattina mega textiles park erpaatunaku kendram nunchi aasinchina sthaayilo aardhika saayam labhinche avakaasam lekapovadamto sontamgaa abhivruddhi cheyalani rashtra prabhutvam yochistunnattu telisindi. sumaru rendu vela ekaraallo nirmincha talapettina kaakateeya mega textiles paarknu modati dasalo 1100 ekaraallo panulu chepattadaaniki veelugaa prabhutvam daadaapu 100 kotla nidhulu vecchinchi sthalaalanu sameekarinchindi. telamgaanalo paarisraamika rangaaniki pratyeka praadhaanyata kalpistunna prabhutvam ef tu ef (fiber nunchi fabrick) paerutho saadhaarana pattini pampithe adbutamaina vastraalanu utpatti chese vidhamgaa samagra textiles paarknu nirminchenduku pratipaadanalu siddam chesi anumati kosam kendraaniki nivedinchindi. varangal mega textiles paarklo modati dasalo moulika vasatulanu kalpinchenduku sumaru roo.1200 kotla nidhulanu andinchaalantuu kendraaniki prabhutvam nivedika pampinchindi. ayithe kendram nunchi elanti nidhulu vache avakaasaalu kanipinchakapovatamto sontamgaa paarknu erpaatu cheyalani telamgaana prabhutvam chustondi. sholapur, tirpur, surat paarkulaku deetugaa kaakateeya mega textiles paarknu erpaatu cheyalani prabhutvam bhaavistondi. 